Illum il-Kunsill iddeċieda li jestendi b'sena r-reġim li jippermetti lill-UE timponi miżuri restrittivi fuq persuni u entitajiet involuti fl-iżvilupp u l-użu ta' armi kimiċi , sas-16 ta' Ottubru 2021 . Ir-reġim tas-sanzjonijiet ġie introdott fl-2018 bħala segwitu għall-konklużjonijiet tal-Kunsill Ewropew tat-28 ta' Ġunju 2018. L-objettiv kien li jiġu miġġielda l-proliferazzjoni u l-użu ta' armi kimiċi, li huma theddida serja għas-sigurtà internazzjonali. Ir-reġim kellu japplika sas-16 ta' Ottubru 2020. Abbażi ta' rieżami annwali regolari, ġie deċiż li l-miżuri restrittivi jiġu estiżi għal sena oħra. Bħalissa l-miżuri restrittivi japplikaw għal disa' persuni – ħamsa marbuta mar-reġim Sirjan u erbgħa involuti fl-attakk ta' Salisbury meta ntuża l-aġent nervin tossiku Novichok – u organizzazzjoni waħda , is-Scientific Studies and Research Centre (SSRC), l-entità prinċipali tar-reġim Sirjan għall-iżvilupp ta' armi kimiċi. Il-miżuri restrittivi jikkonsistu fi projbizzjoni fuq l-ivvjaġġar lejn l-UE u ffriżar tal-assi għall-persuni, u ffriżar tal-assi għall-entitajiet. Barra minn hekk, il-persuni u l-entitajiet fl-UE huma pprojbiti milli jqiegħdu fondi għad-dispożizzjoni ta' dawk elenkati. L-objettiv tar-reġim ta' sanzjonijiet tal-UE huwa li jappoġġa l-projbizzjoni globali tal-armi kimiċi kif stabbilita bil-Konvenzjoni dwar l-Armi Kimiċi, f'mument meta l-attakki kimiċi qed jiżdiedu f'diversi partijiet tad-dinja. Deċiżjoni tal-Kunsill (PESK) 2018/1544 tal-15 ta' Ottubru 2018 li tikkonċerna miżuri restrittivi kontra l-proliferazzjoni u l-użu ta' armi kimiċi, test konsolidat 16 ta' Ottubru 2019 Konklużjonijiet tal-Kunsill Ewropew, 28 ta' Ġunju 2018 Kif u meta l-UE tadotta sanzjonijiet, paġna dwar il-politika